Document ID: /roh_data/filtered/fineweb-2-filterrobots_roh.jsonl.gz/71512

Il dossier electronic persunal dal pazient (DEP)
Transparenza, segirezza e qualitad en il tractament medicinal.
Il dossier electronic persunal dal pazient
Il DEP en furma concisa
Cura stat il DEP a disposiziun a la populaziun?
Il DEP vegn introducì pass per pass en differentas regiuns da la Svizra en il decurs dal 2021.
Il DEP è in lieu segir per las datas da sanadad persunalas.
Il dossier electronic persunal dal pazient (DEP) suttastat a la Lescha federala davart il dossier electronic dal pazient (LDEP).
Il DEP po salvar vitas
En cas d'urgenza po il dossier electronic persunal dal pazient (DEP) schizunt salvar vitas. Persunas dal salvament medicinal han en cas d'urgenza access ad infurmaziuns medicinalas impurtantas en Voss dossier dal pazient, sco p.ex. davart allergias.
Dumondas frequentas
eHealth Suisse, il post da cumpetenza e da coordinaziun da la Confederaziun e dals chantuns, ha resumà las pli impurtantas dumondas davart il dossier electronic persunal dal pazient (DEP).
Il DEP per persunas spezialisadas dal sectur da sanadad e per instituziuns da sanadad
Il dossier electronic persunal dal pazient (DEP) è in element per colliar ils acturs dal sectur da sanadad – inclus la populaziun – en ina rait da sanadad communabla ed orientada vers il futur.
IL DEP EN FURMA CONCISA
Il dossier electronic persunal dal pazient (DEP)
Persunal, segir, transparent
En il dossier electronic persunal dal pazient stattan a disposiziun las dretgas infurmaziuns da sanadad en il dretg mument – a moda fidabla e segira. Quai porscha avantatgs tant per las pazientas ed ils pazients sco era per las persunas spezialisadas dal sectur da sanadad.
Infurmaziuns da sanadad persunalas tutgan a la singula burgaisa ed al singul burgais. Tuttina possedan oz ils paucs a chasa ina collecziun cumpletta ed actuala da lur atgnas datas da sanadad, sco per exempel virolaziuns, glistas dals medicaments, radiografias u rapports da l’ospital. Questas infurmaziuns n’èn betg mo impurtantas per las pazientas ed ils pazients, mabain era per las persunas che tractan els.
Ellas èn particularmain impurtantas, cura che pliras persunas tractan ina pazienta u in pazient il medem mument – per exempel la media da chasa, l’apotecher e l’ospital. U per avair en cas d’urgenza access a la gruppa da sang u a la disposiziun dal pazient. Questas infurmaziuns e datas tutgan en il dossier electronic persunal dal pazient – là èn ellas adina actualas e disponiblas da tut temp en cas da basegn.
Tge èn ils avantatgs dal dossier electronic persunal dal pazient?
Tgi che sa dapli, sa far dapli – per la populaziun en la Svizra dal Sidost signifitga il DEP: meglras infurmaziuns, dapli transparenza, dapli cumpetenza en dumondas da sanadad ed ina participaziun pli gronda, el renda però era pli segir ed effizient il process da tractament medicinal. E per las persunas spezialisadas dal sectur da sanadad signifitga el pli sveltas infurmaziuns, ina meglra communicaziun interdisciplinara e dapli effizienza.
Ils avantatgs dal DEP per las persunas spezialisadas dal sectur da sanadad èn indirects:
- access pli svelt e direct a las datas relevantas per il tractament ed als documents da las pazientas e dals pazients
- pussaivladad dad optimar ils process, in tractament pli effizient ed ina coordinaziun pli facila cun autras persunas spezialisadas dal sectur da sanadad
- integraziun pli ferma da las pazientas ed dals pazients en il tractament che rinforza l’observaziun da la terapia
Il DEP creescha per l’entira Svizra in spazi da fidanza tecnicamain standardisà ed organisatoricamain renconuschì per las datas da sanadad da la populaziun.
La digitalisaziun dal sectur da sanadad na sa limitescha dentant betg al DEP. Las persunas spezialisadas dal sectur da sanadad èn ultra da quai dependentas da process da communicaziun digitalisads – uschenumnads «Servetschs eHealth» u «Servetschs B2B».